Къэрал гулъытэ хуащI
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий дыгъуасэ хэтащ «Гладиатор» республикэ спорт уардэунэм щекIуэкIа гуфIэгъуэ зэхуэсым. Ар теухуауэ щытащ зи узыншагъэм сэкъат иIэ ныбжьыщIэхэмрэ сабийхэмрэ папщIэ спорт школ хэха къызэIухыным.
ГуфIэгъуэм кърихьэлIащ КъБР-м спортымкIэ и министр АфIэунэ Аслъэн, Дунейпсо Адыгэ Хасэм и тхьэмадэ Сэхъурокъуэ Хьэутий, ди лъахэгъу олимп чемпионхэу Къардэн Мурат, Хъущт Аслъэнбэч сымэ, республикэм и къалэхэм, куейхэм щыIэ спорт IуэхущIапIэхэм я унафэщIхэр, сабийхэр, адэ-анэхэр.
Къызэхуэсахэм фIэхъус псалъэкIэ захуигъэзащ КIуэкIуэ Юрий. Абы жиIащ къытщIэхъуэ щIэблэм я узыншагъэр егъэфIэкIуэным къэралым, республикэм гулъытэ хэха зэрыхуащIыр, абы ехьэлIа программэ щхьэхуэхэр зэрылажьэр.
— Сочэ къалэм щекIуэкIа Олимп джэгухэм я илъэсым ди республикэм и сабийхэм папщIэ мыпхуэ- дэ IуэхущIапIэ къызэрызэIутхыр хуабжьу си гуапэщ. А дунейпсо джэгухэм ди къэралым бжьыпэр зэрыщиубыдам хуэдэу, мы спорт школыщIэм и гъэсэнхэри фи IуэхущIафэхэмкIэ, спортым щызыIэ-рывгъэхьэжехъулIэныгъэхэмкIэ дапщэщи пэрыту фыщытыну сынывохъуэхъу, — къыхигъэщащ КIуэкIуэм. Фи узыншагъэм къитIэсхэм гъунапкъэ гуэрым фрагъэувэми, текIуэныгъэм фызэрыхуэпабгъэ къарумрэ ерыщагъымкIэ гъунапкъэ жыхуаIэр зэи зыхэвмыщIэну, спортым и мызакъуэу, нэгъуэщI Iуэхугъуэхэми гушхуауэ фыхэтыну си гуапэщ. Абы папщIэ республикэм и унафэщIхэм тлъэкI къэдгъэнэнкъым.
АдэкIэ ныбжьыщIэхэмрэ сабийхэмрэ гуапэу ехъуэхъуащ АфIэу- нэ Аслъэн, спортсмен цIэрыIуэ Хъущт Аслъэнбэч, нэгъуэщIхэри. Зи узыншагъэм сэкъат иIэ сабийхэм папщIэ спорт школ хэха къызэзыгъэпэщахэм фIыщIэ хуащIу зэхуэсым къыщыпсэлъащ адэ-анэхэр. Абыхэм жаIащ апхуэдэ къэрал гулъытэр школым и гъэсэн дэтхэнэм и дежкIи мыхьэнэшхуэ зиIэ Iуэхугъуэу зэрыщытыр.
ГуфIэгъуэм пащащ къалащхьэм и сабий гуп зэмылIэужьыгъуэхэм. Адыгэ макъамэ екIум щIэту утыкум къыщыфащ гимнасткэ ныбжьыщIэхэр. ИужькIэ я зэфIэкIхэр ягъэлъэгъуащ тхэквандомкIэ гупжьейхэм я гъэсэнхэм, шабзауэ Iэзэхэм, нэгъуэщI спортсмен ныбжьыщIэхэми. Апхуэдэу сабийхэм уэрэдхэр жаIащ, спортым, хэкум теухуа усэхэм къеджащ.
КЪАРДЭН Маритэ.
